amanoisuno/poet huggingface dataset:
感懷弟妹 沈千運
今日春氣暖，東風杏花拆。筋力久不如，卻羨澗中石。神仙杳難准，中壽稀滿百。近世多夭傷，喜見鬢髮白。杖藜竹樹間，宛宛舊行跡。豈知林園主，卻是林園客。兄弟可存半，空為亡者惜。冥冥無再期，哀哀望松柏。骨肉能幾人，年大自疏隔。性情誰免此，與我不相易。唯念得爾輩，時看慰朝夕。平生茲已矣，此外盡非適。
贈史修文 沈千運
故人阻千里，會面非別期。握手於此地，當歡反成悲。念離宛猶昨，俄已經數期。疇昔皆少年，別來鬢如絲。不道舊姓名，相逢知是誰。曩遊盡鶱翥，與君仍布衣。豈曰無其才，命理應有時。別路漸欲少，不覺生涕洟。
濮中言懷 沈千運
聖朝優賢良，草澤無遺匿。人生各有命，在余胡不淑。一生但區區，五十無寸祿。衰退當棄捐，貧賤招毀讟。棲棲去人世，屯躓日窮迫。不如守田園，歲晏望豐熟。壯年失宜盡，老大無筋力。始覺前計非，將貽後生福。童兒新學稼，少女未能織。顧此煩知己，終日求衣食。
山中作 沈千運
棲隱非別事，所願離風塵。不辭城邑游，禮樂拘束人。邇來歸山林，庶事皆吾身。何者為形骸，誰是智與仁。寂寞了閒事，而後知天真。咳唾矜崇華，迂俯相屈伸。如何巢與由，天子不知臣。
古歌 沈千運
北邙不種田，但種松與柏。松柏未生處，留待市朝客。
別李季友 王季友1
棲鳥不戀枝，喈喈在同聲。行子馳出戶，依依主人情。昔時霜台鏡，醜婦羞爾形。閉匣二十年，皎潔常獨明。今日照離別，前途白髮生。
寄韋子春 王季友1
出山秋雲曙，山木已再春。食我山中藥，不憶山中人。山中誰余密，白髮日相親。雀鼠晝夜無，知我廚廩貧。依依北舍松，不厭吾南鄰。有情盡棄捐，土石為同身。夫子質千尋，天澤枝葉新。余以不材壽，非智免斧斤。
雜詩 王季友1
采山仍采隱，在山不在深。持斧事遠遊，固非匠者心。翳翳青桐枝，樵爨日所侵。斧聲出岩壑，四聽無知音。豈為鼎下薪，當複堂上琴。鳳鳥久不棲，且與枳棘林。
滑中贈崔高士瑾 王季友1
夫子保藥命，外身得無咎。日月不能老，化腸為筋否。十年前見君，甲子過我壽。于何今相逢，華髮在我後。近而知其遠，少見今白首。遙信蓬萊宮，不死世世有。玄石采盈擔，神方秘其肘。問家惟指雲，愛氣常言酒。攝生固如此，履道當不朽。未能太玄同，願亦天地久。實腹以芝朮，賤形乃芻狗。自勉將勉餘，良藥在苦口。
還山留別長安知己 王季友1
出山不見家，還山見家在。山門是門前，此去長樵采。青溪誰招隱，白髮自相待。惟餘澗底松，依依色不改。
代賀若令譽贈沈千運 王季友1
相逢問姓名亦存，別時無子今有孫。山上雙松長不改，澗中磊磊十裏石，河上淤泥種桑麥。平坡塚墓皆我親，分手如何更此地，回頭不語淚潸然。
酬李十六岐 王季友1
煉丹文武火未成，賣藥販履俱逃名。出穀迷行洛陽道，朝飲杖懸沽酒錢，暮餐囊有松花飯。于何車馬日憧憧，下筆新詩行滿壁，立談古人坐在席。問我草堂有臥雲，亦知世上公卿貴，且養丘中草木年。
宿東溪李十五山亭 王季友1
上山下山入山谷，溪中落日留我宿。松石依依當主人，本意由來是山水，何用相逢語舊懷。
觀於舍人壁畫山水 王季友1
野人宿在人家少，朝見此山謂山曉。半壁仍棲嶺上雲，于公大笑向予說，小弟丹青能爾為。
玉壺冰 王季友1
玉壺知素結，止水複中澄。堅白能虛受，清寒得自凝。分形同曉鏡，照物掩宵燈。壁映圓光入，人驚爽氣淩。金罍何足貴，瑤席幾回升。正值求珪瓚，提攜共飲冰。
古塞曲 王季友1
進軍飛狐北，窮寇勢將變。日落沙塵昏，背河更一戰。騂馬黃金勒，雕弓白羽箭。射殺左賢王，歸奏未央殿。欲言塞下事，天子不召見。東出咸陽門，哀哀淚如霰。
野外行 於逖
老病無樂事，歲秋悲更長。窮郊日蕭索，生意已蒼黃。小弟發亦白，兩男俱不強。有才且未達，況我非賢良。幸以朽鈍姿，野外老風霜。寒鴉噪晚景，喬木思故鄉。魏人宅蓬池，結網佇鱣魴。水清魚不來，歲暮空彷徨。
憶舍弟 于逖
衰門少兄弟，兄弟唯兩人。饑寒各流浪，感念傷我神。夏期秋未來，安知無他因。不怨別天長，但願見爾身。茫茫天地間，萬類各有親。安知汝與我，乖隔同胡秦。何時對形影，憤懣當共陳。
雜詩 張彪
富貴多勝事，貧賤無良圖。上德兼濟心，中才不如愚。商者多巧智，農者爭膏腴。儒生未遇時，衣食不自如。久與故交別，他榮我窮居。到門懶入門，何況千里餘。君子有褊性，矧乃尋常徒。行行任天地，無為強親疏。
神仙 張彪
神仙可學無，百歲名大約。天地何蒼茫，人間半哀樂。浮生亮多惑，善事翻為惡。爭先等馳驅，中路苦瘦弱。長老思養壽，後生笑寂寞。五穀非長年，四氣乃靈藥。列子何必待，吾心滿寥廓。
北游還酬孟雲卿 張彪
忽忽忘前事，志願能相乖。衣馬久羸弊，誰信文與才。善道居貧賤，潔服蒙塵埃。行行無定心，壈坎難歸來。慈母憂疾疹，至家念棲哀。與君宿姻親，深見中外懷。俟餘惜時節，悵望臨高臺。
古別離 張彪
別離無遠近，事歡情亦悲。不聞車輪聲，後會將何時。去日忘寄書，來日乖前期。縱知明當返，一息千萬思。
回軍跛者 趙征明
既老又不全，始得離邊城。一枝假枯木，步步向南行。去時日一百，來時月一程。常恐道路旁，掩棄狐兔塋。所願死鄉里，到日不願生。聞此哀怨詞，念念不忍聽。惜無異人術，倏忽具爾形。
挽歌詞 趙征明
寒日蒿上明，淒淒郭東路。素車誰家子，丹旐引將去。原下荊棘叢，叢邊有新墓。人間痛傷別，此是長別處。曠野多蕭條，青松白楊樹。
思歸 趙征明
為別未幾日，去日如三秋。猶疑望可見，日日上高樓。惟見分手處，白蘋滿芳洲。寸心寧死別，不忍生離憂。
泉上雨後作 元季川
風雨蕩繁暑，雷息佳霽初。眾峰帶雲雨，清氣入我廬。颯颯涼飆來，臨窺愜所圖。綠蘿長新蔓，褭褭垂坐隅。流水複簷下，丹砂發清渠。養葛為我衣，種芋為我蔬。誰是畹與畦，彌漫連野蕪。
登雲中 元季川
灌田東山下，取樂在爾休。清興相引行，日日三四周。白鷗與我心，不厭此中游。窮覽頗有適，不極趣無幽。憀然歌采薇，曲盡心悠悠。
山中曉興 元季川
河漢降玄霜，昨來節物殊。愧無神仙姿，豈有陰陽俱。靈鳥望不見，慨然悲高梧。華葉隨風揚，珍條雜榛蕪。為君寒穀吟，歎息知何如。
古遠行 元季川
悠悠遠行者，羈獨當時思。道與日月長，人無茅舍期。出門萬里心，誰不傷別離。縱遠當白髮，歲月悲今時。何況異形容，安須與爾悲。